
PATVIRTINTA

Klaipėdos apylinkės teismo kanclerio

2024 m. lapkričio 27 d. įsakymo Nr. 1V-285
ŪKIO SKYRIAUS VEDĖJO
PAREIGYBĖS APRAŠYMAS

I SKYRIUS

PAREIGYBĖ

1. Ūkio skyriaus vedėjas yra darbuotojas, dirbantis pagal darbo sutartį. Ši pareigybė priskiriama biudžetinių įstaigų struktūrinių padalinių vadovų, jų pavaduotojų, kitų pavaldžių darbuotojų turinčių ar vadovaujantiems darbuotojams prilygintų specialistų pareigybių grupei.
2. Pareigybės lygis – A2.
3. Ūkio skyriaus vedėjo pareigybė reikalinga organizuoti Ūkio skyriaus darbą: prižiūrėti ir užtikrinti Klaipėdos apylinkės teismo (toliau – teismas) pastatų ir patalpų tinkamą būklę, rūpintis gaisrinės saugos, darbuotojų saugos ir sveikatos priežiūra, tinkamų darbo sąlygų teismo personalui užtikrinimu, aprūpinti teismo darbuotojus organizacinėmis techninėmis priemonėmis, taip pat užtikrinti kitų techninių, ūkinių darbų atlikimą, tvarkos palaikymą, reikalingą tinkamam teismo funkcionavimui.
4. Pagrindinė šias pareigas einančio darbuotojo darbo vieta – S. Daukanto g. 8, Klaipėda.

II SKYRIUS

SPECIALŪS REIKALAVIMAI ŠIAS PAREIGAS EINANČIAM DARBUOTOJUI

5. Darbuotojas, einantis šias pareigas, turi atitikti šiuos specialius reikalavimus:

5.1. turėti aukštąjį universitetinį išsilavinimą su bakalauro kvalifikaciniu laipsniu ar jam lygiaverte aukštojo mokslo kvalifikacija arba aukštąjį koleginį išsilavinimą su profesinio bakalauro kvalifikaciniu laipsniu ar jam lygiaverte aukštojo mokslo kvalifikacija; 
5.2. turėti ne mažiau kaip 2 metų darbo patirtį juridinio asmens turto valdymo ar statinių statybos, ar statinių techninės priežiūros srityje;
5.3. išmanyti Lietuvos Respublikos įstatymus, Vyriausybės nutarimus ir kitus teisės aktus, reglamentuojančius biudžetinių įstaigų veiklą, turto valdymą, naudojimą ir disponavimą juo, viešuosius pirkimus, pastatų techninę priežiūrą, priešgaisrinę saugą, šilumos ir elektros ūkio priežiūrą; 

5.4. išmanyti saugos ir sveikatos darbe, priešgaisrinės saugos reikalavimus, būti išklausęs priešgaisrinės saugos mokymo programą ir turėti nustatytos formos galiojantį tai patvirtinantį dokumentą; 

5.5. išmanyti pagrindinius pastatų inžinerinių sistemų veikimo principus, gebėti pritaikyti žinias praktikoje;

5.6. sklandžiai dėstyti mintis raštu ir žodžiu, išmanyti dokumentų rengimo taisykles; 

5.7. gebėti valdyti, kaupti, sisteminti, analizuoti, apibendrinti informaciją, rengti pagrįstas išvadas, savarankiškai planuoti ir organizuoti darbą; 

5.8. mokėti dirbti Microsoft Office programiniu paketu;
III SKYRIUS

ŠIAS PAREIGAS EINANČIO DARBUOTOJO FUNKCIJOS

6. Šias pareigas einantis darbuotojas vykdo šias funkcijas: 

6.1. planuoja, organizuoja, kontroliuoja Ūkio skyriaus darbą, asmeniškai atsako už šiam skyriui priskirtų uždavinių ir funkcijų įgyvendinimą; 

6.2. vadovaudamasis įstatymais bei statybos techninių reglamentų nuostatomis, organizuoja tinkamą teismo pastatų techninę priežiūrą, stebi teismo pastatų eksploatavimo pokyčius, rengia ir teikia ataskaitas apie teismo pastatų eksploatavimą ir jų techninę priežiūrą, apie pastebėtus defektus nedelsdamas informuoja teismo pirmininką ir (ar) kanclerį;

6.3. tvarko teismo pastatų elektros ūkio techninę dokumentaciją, organizuoja elektros įrenginių ir sistemų techninę priežiūrą, matavimus, užtikrina patikimą elektros įrenginių ir sistemų veikimą pagal elektros įrenginių eksploatavimo saugos taisyklių reikalavimus, organizuoja gedimų šalinimą, tvarko elektros energijos naudojimo apskaitą ir pateikia duomenis atitinkamoms institucijoms; 

6.4. organizuoja teismo šilumos punkto (-ų) priežiūrą, užtikrina, kad teisme laiku ir tinkamai būtų tiekiama šiluma bei karštas vanduo, patalpose būtų tinkama temperatūra, kontroliuoja šiluminės energijos sunaudojimo apskaitą ir pateikia atitinkamoms įstaigomis ataskaitinius dokumentus; 

6.5. atsako už teismo priešgaisrinę saugą: užtikrina, kad teisme būtų laikomasi priešgaisrinę saugą reglamentuojančių teisės aktų reikalavimų, organizuoja periodines teritorijos, patalpų, evakuacinių kelių, planų, gaisro gesinimo įrenginių patikras, rengia priešgaisrinės saugos instrukcijas, evakuacijos planus, organizuoja instruktavimą teisėjų ir kitų teismo darbuotojų priešgaisrinės saugos klausimais, organizuoja aprūpinimą gaisro gesinimo priemonėmis; 

6.6. organizuoja ir vykdo tinkamą teismo inžinerinės, komunikacinės, santechninės, kondicionavimo, šildymo, vėdinimo ir kitokių sistemų techninę priežiūrą ir tinkamą jų eksploatavimą, pagal kompetenciją imasi priemonių šalinti priežastis, galinčias sukelti traumas, avarijas, apie pastebėtus trūkumus, nesklandumus ar gedimus informuoja teismo pirmininką ir (ar) kanclerį, teikia siūlymus dėl jų pašalinimo bei užtikrina jų šalinimą; 

6.7. vykdo teismą aptarnaujančių asmenų (pagal sudarytas aptarnavimo sutartis) veiklos kontrolę, yra atsakingas už tiekiamų prekių ar paslaugų priėmimą (centriniuose rūmuose), kontroliuoja, kad tiekiamos prekės ir paslaugos atitiktų techninių sąlygų, standartų reikalavimus;

6.8. organizuoja teisėjų ir kitų teismo darbuotojų aprūpinimą organizacinėmis bei techninėmis darbo priemonėmis, užtikrina, kad bendro naudojimo patalpose būtų būtiniausios sanitarinės higienos priemonės tam, kad darbuotojams būtų užtikrintos tinkamos darbo ir higienos sąlygos; 

6.9. užtikrina materialinių vertybių apsaugą, jas sandėliuoja ir veda jų apskaitą; 

6.10. dalyvauja inventorizuojant teismo materialines vertybes, užtikrina, kad inventorizacijos rezultatai atitiktų faktinius duomenis;

6.11. užtikrina, kad teisme būtų kuo efektyviau naudojami visi energetiniai bei materialiniai ištekliai, veda jų apskaitą, kontroliuoja naudojimą; 

6.12. organizuoja teisėjų bei kitų teismo darbuotojų ir (arba) krovinių vežimą į paskirties vietas tarnybiniu transportu, tarnybinio transporto apskaitą, techninę apžiūrą, tinkamą naudojimą; 

6.13.  (centriniuose teismo rūmuose) užtikrina, kad, pasibaigus teismo vidaus tvarkos taisyklėse nustatytam darbo laikui, teismo pastatas būtų parengtas apsauginei signalizacijai įjungti, užtikrina teismo apsauginės signalizacijos veikimą, jos gedimų šalinimą, kad būtų užrakintos teismo pastato lauko durys; 

6.14. teisės aktų nustatyta tvarka užtikrina tinkamą Lietuvos valstybės ir Europos Sąjungos vėliavų iškėlimą bei nuleidimą; 

6.15. teikia siūlymus teismo pirmininkui ir (ar) kancleriui dėl teismo materialinių-techninių poreikių, darbo organizavimo, teismo turto valdymo, naudojimo, apsaugos ir kitais šios pareigybės kompetencijai priskirtais klausimais; 

6.16. dalyvauja rengiant Ūkio skyriaus nuostatus ir skyriaus darbuotojų pareigybių aprašymus, įsakymų ir kitų vidaus dokumentų projektus, susijusius su skyriaus veikla; 

6.17. organizuoja į Ūkio skyrių besikreipiančių asmenų aptarnavimą; 

6.18. pagal kompetenciją rengia dokumentus, susijusius su Ūkio skyriaus veikla; 

6.19. pagal kompetenciją dalyvauja teismo pirmininko ar teismo kanclerio sudarytų komisijų ir darbo grupių veikloje; 

6.20. vykdo viešųjų pirkimų procedūras, teismo kanclerio tarnybos vyriausiojo specialisto atostogų, nedarbingumo ar kitais nebuvimo darbe atvejais;

6.21. vykdo kitus nenuolatinio pobūdžio teismo pirmininko ir teismo kanclerio pavedimus, susijusius su teismo veikla.

IV SKYRIUS

ATSAKOMYBĖ

7. Šias pareigas einantis darbuotojas atsako už:

7.1. tarnybinės paslapties saugojimą. Už tarnybinės paslapties atskleidimą traukiamas atsakomybėn Lietuvos Respublikos teisės aktų nustatyta tvarka;

7.2. tinkamą darbo laiko naudojimą ir darbo drausmės laikymąsi;

7.3. efektyvų ir taupų darbui skirtų priemonių naudojimą;

7.4. jam pavestų funkcijų vykdymą Lietuvos Respublikos teisės aktų nustatyta tvarka.

V SKYRIUS

ŠIAS PAREIGAS EINANČIO DARBUOTOJO PAVALDUMAS

8. Šias pareigas einantis darbuotojas yra tiesiogiai pavaldus teismo kancleriui.

Susipažinau 

_________________________


(parašas)

_____________________________


(vardas, pavardė)

_____________________________


(data)

